Musiekvideo: ‘Suidooster’-aktrise se kop staan musiek toeNatasha van der Merwe. (Foto: Mia Liebenberg) Donkerkop-aktrise Natasha van der Merwe, bekend vir haar rol as Susan in die gewilde Afrikaanse sepie, Suidooster, se kop staan musiek toe met die uitreiking van haar eerste enkelsnit, “Hou my vas”. Die liedjie spog met ŉ splinternuwe musiekvideo, wat vandag (Vrydag 10 Februarie) op Maroela Media vir die eerste keer te sien is. “Toe Suidooster noem dat hulle ŉ storielyn vir Suzie rondom sang én ŉ potensiële liefdesbelangstelling skryf, het ek gedink dit is ŉ goeie tyd om ŉ enkelsnit uit te reik. Alles gaan oor goeie tydsberekening en daar is geen tyd soos die hede nie. Dit is eg, dit is eerlik, opreg en outentiek,” vertel Natasha. “Hou my vas” is ’n opgewekte snit met ‘n elektroniese popliedjiegevoel. Die liedjie delf ook in dieper temas van liefde en verhoudings. “Die liedjie stel die swaar vraag: Is liefde genoeg?” verduidelik sy. Die vrystelling van “Hou my vas” dui op ŉ opwindende nuwe hoofstuk in Natasha se loopbaan. Nie net stel dit haar veelsydigheid as kunstenaar ten toon nie, maar ook haar vermoë om sielvolle musiek te skep. “Vandat ek kan onthou, was ek mal daaroor om op te tree. Sing en dans was deel van my daaglikse roetine,” sê sy. Frits Visser van die Fried Film Club het die regie vir die “Hou my vas”-musiekvideo behartig. “Twee lywe op twee stoele met twee paar klouende hande. Die wanhoop in die musiekvideo is sterk sigbaar in my vasberade bewegings saam met my kêrel,” verduidelik sy die konsep. “Die video wys twee mense gevul met verlange na mekaar. Sy wil hê hy moet aan haar bewys dat hy haar lief het, in plaas daarvan om dit net te sê. Twee lywe op twee stoele wat klou aan hoop.” “Hou my vas” is beskikbaar op alle groot digitale platforms. Kyk hier na die musiekvideo: